Diari Oficial de la Generalitat Valenciana


Sumari del DOGV 2196, del 31-01-1994 (1994/830396)

DECRET 14/1994, de 25 de gener, del Govern Valencià, pel qual es modifica el Decret 81/1990, de 28 de maig, sobre òrgans de govern de caixes d'estalvis.
--------------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/d/1994/01/25/14/dof/vci/html**

### Dades del document

Número de DOGV
:   2196

Data del DOGV
:   31-01-1994

Secció del DOGV
:   DISPOSICIONS GENERALS

Número del document
:   1994/830396


Data del document
:   25-01-1994

Organisme emissor
:   Conselleria d'Economia i Hisenda

Tipus de document
:   Decret

Anàlisi jurídica

DECRET 14/1994, de 25 de gener, del Govern Valencià, pel qual es modifica el Decret 81/1990, de 28 de maig, sobre òrgans de govern de caixes d'estalvis. [94/0609]  
La modificació de la Llei 1/1990, de 22 de febrer, sobre Caixes d'Estalvis, portada a terme per la Llei de la Generalitat Valenciana 2/1993, de 6 d'octubre, motivada fonamentalment per recents sentències del Tribunal Constitucional que han concretat l'abast de determinades normes de caràcter bàsic emanades de l'Estat, fa necessària la modificació del Decret 81/1990, de 28 de maig, del Govern Valencià, per a adaptar-lo al nou text legal.  
Així mateix, resulta convenient modificar certs aspectes puntuals del decret esmentat recollint l'experiència acumulada des de la publicació, tractant de dotar d'una major flexibilitat el desenvolupament dels processos electorals sense menyscapte de les necessàries garanties de transparència i seguretat jurídica. Així, es canvia la manera de donar publicitat a tercers de les circumscripcions electorals per als grups d'impositors i corporacions, mentre que l'obligatorietat que tots els sorteigs i eleccions s'anuncien en el Diari Oficial de la Generalitat Valenciana es limita al procés d'elecció dels consellers generals representants d'impositors; a més, en relació amb aquesta elecció es possibilita la realització en llocs distints de la seu social de l'entitat.  
D'altra banda, s'ha considerat adequat preveure, sota certes condicions, la possibilitat de conformar circumscripcions electorals distintes a les resultants segons el criteri general, amb la finalitat de garantir la representació en l'assemblea que proporcionalment corresponga a l'àmbit territorial que integre aquelles circumscripcions, en el cas que la caixa optés pel sistema de llista única en l'elecció dels consellers generals representants d'impositors.  
Finalment, la disposició transitòria tercera preveu la possibilitat de cobrir excepcionalment les vacants existents en l'assemblea general, quan aquestes es produesquen com a conseqüència de l'ajustament provocat per l'adaptació de la Llei 1/1990, de 22 de febrer, i el seu desenvolupament reglamentari, i per l'execució de sentències judicials, amb la finalitat de mantenir la representació que legalment li correspon a cadascun dels grups de representació en els òrgans de govern.   
Per això, a proposta del Conseller d'Economia i Hisenda, d'acord amb el Consell d'Estat, i amb la deliberació prèvia del Govern Valencià, en la reunió del dia 25 de gener de 1994,  
DECRETE  
Article únic. Disposicions modificades  
S'introdueixen en el Decret 81/1990, de 28 de maig, del Govern Valencià, de desplegament de la Llei de la Generalitat Valenciana 1/1990, de 22 de febrer, sobre Caixes d'Estalvis, en matèria d'òrgans de govern, les modificacions següents:  
1. L'incís inicial de l'article 10 adoptarà la redacció següent:  
«El període de mandat dels membres dels òrgans de govern és de quatre anys, sense perjudici del que disposa l'apartat 2 de l'article 20 de la Llei 1/1990, de 22 de febrer (en la redacció donada per la Llei 2/1993, de 6 d'octubre)».  
2. S'afegeix un nou paràgraf a l'apartat 1 de l'article 14, el text del qual serà el següent:  
«A efectes de la determinació de les circumscripcions electorals, es considerarà el nombre d'impositors i oficines de la caixa existents l'últim dia del semestre natural anterior a l'inici de cada procés electoral».  
3. L'apartat 2 de l'article 14 adoptarà la redacció següent:  
«Les circumscripcions electorals coincidiran amb les demarcacions territorials que s'enumeren en l'annex d'aquest decret, i aquestes hauran de ser agrupades amb altres limítrofes quan en el seu àmbit no hi hagen els suficients impositors o oficines que permeten aconseguir la dimensió mínima requerida en cada cas. No obstant això, es podrà preveure la determinació de circumscripcions electorals coincidents amb l'àmbit d'actuació territorial predominant de caixes d'estalvis integrades en processos de fusió, sempre que aquestes circumscripcions no excedesquen de l'àmbit provincial».  
4. S'afegeix un nou apartat a l'article 14, el text del qual serà el següent:  
«4. La Comissió de Control aprovarà la configuració de les circumscripcions electorals d'acord amb el que estableixen els apartats anteriors, que s'hauran de sotmetre a l'autorització de l'Institut Valencià de Finances; l'autorització s'entendrà concedida si no hi hagués recaigut resolució expressa en el termini de set dies des de la recepció de la sol·licitud. Una vegada obtinguda la preceptiva autorització administrativa, les caixes publicaran aquestes circumscripcions en el Diari Oficial de la Generalitat Valenciana amb una antelació mínima de tres dies respecte a l'inici de cada procés electoral.  
El reglament contindrà els criteris a seguir per la Comissió de Control en la determinació de les circumscripcions electorals».  
5. L'apartat 2 de l'article 17 adoptarà la redacció següent:  
«La realització dels sorteigs i eleccions relatius als representants dels impositors serà anunciada amb una antelació mínima de tres dies en el Diari Oficial de la Generalitat Valenciana».  
6. L'apartat 2 de l'article 25 adoptarà la redacció següent:  
«Amb caràcter excepcional, podrà existir alguna circumscripció que no complesca el criteri establert en l'apartat anterior, sempre que sorgesca com a conseqüència d'algun procés de fusió. En aquest cas, en cada procés de renovació parcial es designaran quinze compromissaris per aquesta circumscripció».  
7. L'apartat 3 de l'article 27 adoptarà la redacció següent:  
«Els reglaments de les caixes preveuran la presentació de candidatures per circumscripcions electorals o en llista única. En aquest últim supòsit, perquè una candidatura siga acceptada per la Comissió Electoral haurà d'integrar, almenys, un compromissari designat en cadascuna de les circumscripcions electorals. Aquesta representació tindrà caràcter preferent i haurà d'ocupar els primers llocs de la llista, relacionats en ordre decreixent segons el nombre d'impositors existents en la circumscripció d'origen.  
No obstant això, quan una caixa haja optat en el seu reglament per la modalitat de llista única i tinga així mateix reconegudes circumscripcions electorals a què fa referència l'incís final de l'apartat 2 de l'article 14 d'aquest decret, cadascuna d'aquestes circumscripcions podrà elegir els consellers que proporcionalment li corresponga, d'entre els seus compromissaris».  
8. S'afegeix un nou incís al final de l'article 28, el text del qual serà el següent:  
«No obstant això, la Comissió Electoral podrà sol·licitar a l'Institut Valencià de Finances la seua realització en llocs distints per raons justificades».  
9. L'apartat 1.1 de l'article 30 adoptarà la redacció següent:  
«Es dividirà el nombre total de consellers generals representants de corporacions pel nombre total d'oficines, exceptuant del còmput el nombre de consellers i oficines corresponents a les circumscripcions previstes en l'apartat 3 de l'article 29 d'aquest decret. Aquest quocient es multiplicarà pel nombre d'oficines de cada circumscripció electoral, prenent com a resultat la part entera i els dos primers decimals. A la corresponent circumscripció electoral s'adjudicarà, en principi, un nombre de consellers generals igual a la part entera».  
10. L'article 45 adoptarà la redacció següent:  
«En l'assemblea general en la qual s'incorporen els nous consellers generals s'elegiran les persones que hagen de formar part del Consell d'Administració».  
11. L'article 53 adoptarà la redacció següent:  
«En l'assemblea general en la qual s'incorporen els nous consellers generals s'elegiran les persones que hagen de formar part de la comissió de control, d'entre els components de cadascun dels diferents grups de representació que integren l'assemblea».  
DISPOSICIONS ADDICIONALS  
Primera  
Alteracions de termes municipals i nom dels municipis  
L'annex del Decret 81/1990, de 28 de maig, del Govern Valencià, de desplegament de la Llei 1/1990, de 22 de febrer, sobre Caixes d'Estalvis, en matèria d'òrgans de govern, s'entendrà modificat per les disposicions emanades de la Generalitat Valenciana en matèria de canvis de denominació i creació o supressió de municipis.  
Segona  
Les referències a la Conselleria d'Economia i Hisenda que apareixen en el Decret 81/1990, de 28 de maig, del Govern Valencià, de desplegament de la Llei 1/1990, de 22 de febrer, sobre Caixes d'Estalvis, en matèria d'òrgans de govern, s'entendran fetes a l'Institut Valencià de Finances.   
DISPOSICIONS TRANSITORIES  
Primera. Adaptació d'estatuts i reglament  
1. Abans del 14 de juny de 1994 les caixes d'estalvis amb domicili social en la Comunitat Valenciana hauran d'adaptar els seus estatuts socials i reglaments del procediment regulador del sistema de designacions i eleccions dels membres dels òrgans de govern, al que disposa la Llei de la Generalitat Valenciana 2/1993, de 6 d'octubre, i aquest decret.  
2. Una vegada aprovada la modificació d'aquests textos per l'assemblea general, s'elevarà, en el termini d'un mes, a l'Institut Valencià de Finances, en sol·licitud de la preceptiva autorització administrativa.  
Segona  
Les modificacions contingudes en els apartats 2 al 9, ambdós inclosos, de l'article únic d'aquest decret, s'aplicaran als processos electorals que s'inicien després de la seua entrada en vigor.  
Tercera. Cobertura de vacants en l'assemblea general  
Aquelles caixes d'estalvis on hi haja membres dels òrgans de govern el període de mandat dels quals finalitze durant 1994, excepcionalment podran procedir a la cobertura de les vacants que es produesquen en l'assemblea general, amb la finalitat de mantenir la representació que legalment li correspon a cadascun dels grups de representació en els òrgans de govern.  
DISPOSICIó DEROGATòRIA  
Queda derogat l'article 1 del Decret 81/1990, de 28 de maig, del Govern Valencià, de desplegament de la Llei de la Generalitat Valenciana 1/1990, de 22 de febrer, sobre Caixes d'Estalvis, en matèria d'òrgans de govern.  
DISPOSICIONS FINALS  
Primera. Habilitació  
Es faculta la Conselleria d'Economia i Hisenda per a dictar les normes complementàries que siguen necessàries per a l'aplicació d'aquest decret.  
Segona. Entrada en vigor  
Aquest decret entrarà en vigor el mateix dia de la publicació en el Diari Oficial de la Generalitat Valenciana.  
València, 25 de gener de 1994  
El President de la Generalitat Valenciana,  
JOAN LERMA I BLASCO  
El Conseller d'Economia i Hisenda,  
AURELIO MARTíNEZ ESTÉVEZ


Còpia Permalink ELI